b'\n_START_ARTICLE_\nTaupusis genotipas ir fenotipas\n_START_SECTION_\nIstorija\n_START_PARAGRAPH_\nYra populiacij\xc5\xb3, kuri\xc5\xb3 prot\xc4\x97viams nuo sen\xc5\xb3 laik\xc5\xb3 stigdavo maisto, tod\xc4\x97l i\xc5\xa1likdavo tik tie, kurie sugeb\xc4\x97davo \xc4\xafsisavinti kiekvien\xc4\x85 kalorij\xc4\x85. Mokslininko J. Neel tyrimai parod\xc4\x97, jog taupusis genotipas buvo pritaikytas paleolito \xc5\xbemogui, jo gyvenimo b\xc5\xabdui ir aplinkai. K\xc4\x99sti bad\xc4\x85, \xc5\xa1al\xc4\x8dius, daug j\xc4\x97g\xc5\xb3 i\xc5\xa1naudojant maistui rasti ar pagauti \xe2\x80\x93 \xc5\xa1tai kam buvo naudingas taupusis genotipas. J. Neel nustat\xc4\x97 jog taupusis genotipas atsirado paleolito laikais kai \xc5\xbemogus tur\xc4\x97jo maisto bet tur\xc4\x97jo k\xc4\x99sti ir bad\xc4\x85. Taip \xc5\xbemogus prisitaik\xc4\x97 grei\xc4\x8diau sukaupti maisto atsarg\xc5\xb3, jei u\xc5\xbeklupt\xc5\xb3 badas, o tai \xc5\xa1iais laikais tapo nebenaudinga._NEWLINE_Senov\xc4\x97je med\xc5\xbeiotojai ir maisto rink\xc4\x97jai buvo fizi\xc5\xa1kai aktyvesni, tur\xc4\x97davo ma\xc5\xbeiau maisto, tod\xc4\x97l organizmas prisitaik\xc4\x97 prie aplinkos s\xc4\x85lyg\xc5\xb3, pasikeit\xc4\x97 gen\xc5\xb3 veikla, taup\xc5\xb3j\xc4\xaf genotip\xc4\x85 jie perdav\xc4\x97 kitoms kartoms. Taupusis genotipas buvo naudingas senov\xc4\x97je, gyventojams keliaujant i\xc5\xa1 vien\xc5\xb3 sal\xc5\xb3 \xc4\xaf kitas, nes kelion\xc4\x97s b\xc5\xabdavo labai ilgos, kelias buvo tik per vanden\xc4\xaf, o laivai nebuvo gerai i\xc5\xa1vystyti, taigi i\xc5\xa1gyvenamumas buvo didesnis t\xc5\xb3, kurie buvo prisitaik\xc4\x99 kaupti maisto atsargas.\n_START_SECTION_\nMoksliniai tyrimai\n_START_PARAGRAPH_\nPra\xc4\x97jusio am\xc5\xbeiaus antrojoje pus\xc4\x97je mokslininkai pasteb\xc4\x97jo, kad kai kuriose tradicin\xc4\x97se Polinezijos, Mikronezijos ar Amerikos bendruomen\xc4\x97se vyrauja auk\xc5\xa1tesni nei normal\xc5\xabs 2 tipo diabeto rodikliai. Buvo nustatyta, kad taip yra tik tose populiacijose, kurios susid\xc5\xabr\xc4\x97 su ekonomikos augimu ir kartu geresn\xc4\x97mis gyvenimo s\xc4\x85lygomis, tuo tarpu tradici\xc5\xa1kiau gyvenantys \xc5\xbemon\xc4\x97s \xc5\xa1ia liga serga palyginus re\xc4\x8diau. Nor\xc4\x97dami kalb\xc4\x97ti apie itin auk\xc5\xa1tus diabeto lygius \xc4\xafvairiose populiacijose, turime \xc5\xbeinoti, kad 1995 met\xc5\xb3 tyrimais nustatyta, kad tarp \xc5\xbemoni\xc5\xb3, vyresni\xc5\xb3 nei 20 met\xc5\xb3, diabetu sirgo 6\xc2\xa0% \xc5\xbemoni\xc5\xb3 pasiturin\xc4\x8diose valstyb\xc4\x97se ir 4% visame pasaulyje.\n_START_SECTION_\nTyrimai Polinezijoje\n_START_PARAGRAPH_\nSeptintajame de\xc5\xa1imtmetyje vykdyti tyrimai Polinezijos \xc5\xa1alyse parod\xc4\x97, kad dalyje sal\xc5\xb3 \xc5\xa1ie rodikliai itin auk\xc5\xa1ti, o salos, kurios ma\xc5\xbeiau paveiktos i\xc5\xa1orin\xc4\x97s ekonomikos turi \xc5\xbeemesnius diabeto ir nutukimo rodiklius. Taip pat buvo pasteb\xc4\x97ta, kad Naujojoje Zelandijoje gyvenantys Maori kilm\xc4\x97s \xc5\xbemon\xc4\x97s, turi daug didesnius diabeto rodiklius negu ten gyvenantys \xc5\xbemon\xc4\x97s, kil\xc4\x99 i\xc5\xa1 europie\xc4\x8di\xc5\xb3. 8-ajame de\xc5\xa1imtmetyje atlikti kitos Polinezijos gyventoj\xc5\xb3 grup\xc4\x97s \xe2\x80\x93 Samojie\xc4\x8di\xc5\xb3 tyrin\xc4\x97jimai. Dalis samojie\xc4\x8di\xc5\xb3 gyveno gan tradicin\xc4\xaf gyvenim\xc4\x85 vakarin\xc4\x97je Samoa (dabartin\xc4\x97je Samoa), kiti kiek modern\xc4\x97jan\xc4\x8dioje aplinkoje \xe2\x80\x93 Amerikieti\xc5\xa1koje Samoa, o dar kiti \xe2\x80\x93 visi\xc5\xa1kai vakarieti\xc5\xa1koje kult\xc5\xabroje Kalifornijoje. Diabeto ir nutukimo rodikliai nuosekliai augo \xe2\x80\x93 tradicin\xc4\x97je aplinkoje buvo ma\xc5\xbeiausi, modern\xc4\x97jan\xc4\x8dioje \xe2\x80\x93 didesni, o vakarieti\xc5\xa1koje \xe2\x80\x93 did\xc5\xbeiausi. Pana\xc5\xa1\xc5\xabs atradimai buvo padaryti ir kitose Ramiojo vandenyno salose. Pavyzd\xc5\xbeiui, Tongoje 1971-\xc5\xb3j\xc5\xb3 met\xc5\xb3 tyrim\xc5\xb3 duomenimis diabetu sirgo 7,5 proc. atitinkamo am\xc5\xbeiaus \xc5\xbemoni\xc5\xb3, tuo tarpu 1998-2000 metais \xc5\xa1is skai\xc4\x8dius i\xc5\xa1augo dvigubai. Dauguma sergan\xc4\x8di\xc5\xb3j\xc5\xb3 net ne\xc5\xbeinojo, kad serga \xc5\xa1ia liga,o tai padidino potencialiai mirtin\xc5\xb3 komplikacij\xc5\xb3 rizik\xc4\x85.\n_START_SECTION_\nTyrimai JAV\n_START_PARAGRAPH_\nPopuliacija, ko gero labiausiai \xc5\xbeinoma savo dideliais nutukimo ir 2 tipo diabeto rodikliais yra Pima \xe2\x80\x93 JAV pietvakariuose gyvenanti ind\xc4\x97n\xc5\xb3 grup\xc4\x97. 1965-75 metais vyresni\xc5\xb3 nei 35 metai suaugusi\xc5\xb3 tarpe 40-50\xc2\xa0% \xc5\xbemoni\xc5\xb3 sirgo 2 tipo diabetu. Kasmetinis nauj\xc5\xb3 ligos atvej\xc5\xb3 rodiklis buvo did\xc5\xbeiausias i\xc5\xa1 vis\xc5\xb3 \xc5\xbeinom\xc5\xb3 pasaulyje ir buvo 19 kart\xc5\xb3 didesnis nei Minesotos valstijoje dominuojan\xc4\x8di\xc5\xb3 baltaod\xc5\xbei\xc5\xb3 populiacijos. \xc5\xa0irdies ir kraujagysli\xc5\xb3 lig\xc5\xb3, ypa\xc4\x8d i\xc5\xa1eimin\xc4\x97s \xc5\xa1irdies ligos tikimyb\xc4\x97 taip pat didesn\xc4\x97 tarp ind\xc4\x97n\xc5\xb3 populiacij\xc5\xb3 nei tokiomis pat s\xc4\x85lygomis gyvenan\xc4\x8dios bendrosios populiacijos. Ta\xc4\x8diau paai\xc5\xa1k\xc4\x97jo, kad tokiais auk\xc5\xa1tais lig\xc5\xb3 rodikliais pasi\xc5\xbeymi tik tie ind\xc4\x97nai, kurie gyvena labiau vakarieti\xc5\xa1koje aplinkoje, nes Pimos ind\xc4\x97nai, gyvenantys Meksikoje nerodo ry\xc5\xa1kaus polinkio \xc4\xaf diabet\xc4\x85 bei \xc5\xa1irdies ir kraujagysli\xc5\xb3 ligas.\n_START_SECTION_\nTyrimai Australijoje\n_START_PARAGRAPH_\nDiabetas pasiek\xc4\x97 epidemines proporcijas tarp Australijos aborigen\xc5\xb3. Vienoje bendruomen\xc4\x97je 75 proc moter\xc5\xb3 ir 51 proc vyr\xc5\xb3 turi vir\xc5\xa1svor\xc4\xaf ar yra nutuk\xc4\x99 ir 30 proc dalyvavusi\xc5\xb3 tyrime serga diabetu. Rizika susirgti \xc5\xa1ia liga aborigenams nuo 25 iki 64 met\xc5\xb3 buvo 11 kart\xc5\xb3 didesnis nei bendrosios Australijos populiacijos.\n_START_SECTION_\nGenetinis lygmuo\n_START_PARAGRAPH_\nGen\xc5\xb3 sandara negali labai greitai pakisti - kinta vadinamoji epigenetika, gen\xc5\xb3 veikimas. J\xc4\xaf, naujausi\xc5\xb3 tyrim\xc5\xb3 duomenimis, taip pat galima perduoti i\xc5\xa1 kartos \xc4\xaf kart\xc4\x85 kaip, tarkime, paveldim\xc4\x85 plauk\xc5\xb3 ar aki\xc5\xb3 spalv\xc4\x85. Augimo programavimo teorijos skelbia, kad individo sveikata programuojama jau keliose ankstesn\xc4\x97se kartose. Nors visi\xc5\xa1kai tikslaus s\xc4\x85ry\xc5\xa1io tarp taupiojo genotipo ir II tipo diabeto nerasta, ta\xc4\x8diau buvo rasta keletas gen\xc5\xb3 poky\xc4\x8di\xc5\xb3. Buvo i\xc5\xa1siai\xc5\xa1kinta, jog vakarieti\xc5\xa1ka kult\xc5\xabra paskatina taupiojo genotipo poveik\xc4\xaf, kuomet maisto i\xc5\xa1tekliai neriboti, ir fizinis aktyvumas daug ma\xc5\xbeesnis negu med\xc5\xbeiotoj\xc5\xb3-maisto rink\xc4\x97j\xc5\xb3. D\xc4\x97l to organizmas kaupia maisto med\xc5\xbeiagas, insulinas tampa neveiklus ir i\xc5\xa1sivysto II tipo diabetas.\n_START_SECTION_\nNaujagimi\xc5\xb3 nutukimas ir II tipo diabetas\n_START_PARAGRAPH_\nDanijos mokslininkai atliko tyrim\xc4\x85, kaip buvo paveikti palikuonys t\xc5\xb3 gyventoj\xc5\xb3, kurie Antrojo pasaulinio karo metais kent\xc4\x97 bad\xc4\x85. \xc5\xbdurnale \xe2\x80\x9eNature\xe2\x80\x9c paskelbti jo rezultatai parod\xc4\x97, kad tos kartos genom\xc5\xb3 poky\xc4\x8di\xc5\xb3 aptinkama ir antroje, ir tre\xc4\x8dioje kartoje. Gyventoj\xc5\xb3, kurie stipriai badavo, palikuonys buvo labiau link\xc4\x99 tukti._NEWLINE_K\xc5\xabdikiai, gim\xc4\x99 skurd\xc5\xbeioje aplinkoje, yra ypa\xc4\x8d jautr\xc5\xabs \xe2\x80\x9cvakarieti\xc5\xa1koms\xe2\x80\x9d ligoms. Jeigu aplinka i\xc5\xa1lieka skurdi, tai individas, gim\xc4\x99s joje, i\xc5\xa1lieka sveikas. Ta\xc4\x8diau, jeigu toks individas apsigyvena labiau \xe2\x80\x9cvakarieti\xc5\xa1koje\xe2\x80\x9c aplinkoje, jam padid\xc4\x97ja rizika susirgti II tipo diabetu, nutukimu ir \xc5\xa1irdies ligomis. Pasirei\xc5\xa1kia taupusis fenotipas. \xc5\xa0tai Piet\xc5\xb3 Azijoje naujagimi\xc5\xb3 svoris yra vienas ma\xc5\xbeiausi\xc5\xb3 pasaulyje. Bet ekonomika ten auga spar\xc4\x8diai. Tod\xc4\x97l yra pastebimas ir didelis II tipo diabeto bei \xc5\xa1irdies lig\xc5\xb3 sergamumas. Pavyzdys: tradicinis Pimos maistas, susidedantis i\xc5\xa1 gr\xc5\xabd\xc5\xb3, surinkt\xc5\xb3 vaisi\xc5\xb3, \xc5\xbeoleli\xc5\xb3, yra modernizuojamas. Dabar, maisto racionas suteikia tiek energijos bei riebal\xc5\xb3, kiek vidutini\xc5\xa1kai gauna amerikietis (kepti kiau\xc5\xa1iniai, \xc5\xa1onin\xc4\x97, bulvyt\xc4\x97s, kepsniai ir t. t.). Tai nerei\xc5\xa1kia, kad viena karta bus sunkiai paveikta \xc5\xa1i\xc5\xb3 poky\xc4\x8di\xc5\xb3, bet kitos kartos prisitaikys ir nebebus paveiktos, nes gaus \xe2\x80\x9cteisingus\xe2\x80\x9d signalus dar b\xc5\xabnant gimdoje. Vaisiaus vystym\xc4\x85si gimdoje veikia keli faktoriai. Net jei ir motina gauna didesn\xc4\xaf energijos kiek\xc4\xaf b\xc5\xabdama n\xc4\x97\xc5\xa1\xc4\x8dia, kiti svarb\xc5\xabs faktoriai, kaip r\xc5\xabkymas, ligos (kalbama apie skurd\xc5\xbeius regionus, veikiamus vakarieti\xc5\xa1kos kult\xc5\xabros) gali sul\xc4\x97tinti vaisiaus vystym\xc4\x85si._NEWLINE_Taupiojo fenotipo hipotez\xc4\x97 teigia, kad sul\xc4\x97t\xc4\x97j\xc4\x99s vaisiaus augimas yra smarkiai susij\xc4\x99s su padid\xc4\x97jusiu l\xc4\x97tini\xc5\xb3 lig\xc5\xb3 skai\xc4\x8diumi v\xc4\x97lesniame gyvenime. Padid\xc4\x97jusi tikimyb\xc4\x97 susirgti atsiranda d\xc4\x97l adaptacij\xc5\xb3, kurias atlieka vaisius ribotomis vystymosi s\xc4\x85lygomis, pavyzd\xc5\xbeiui, tr\xc5\xabkstant maisto med\xc5\xbeiag\xc5\xb3. \xc5\xa0iems individams did\xc4\x97ja \xc5\xa1irdies bei kraujagysli\xc5\xb3 lig\xc5\xb3, insulto, diabeto ir hipertenzijos tikimyb\xc4\x97. Taip yra tod\xc4\x97l, kad vaisiui vystantis esant ma\xc5\xbeiau maisto med\xc5\xbeiag\xc5\xb3 jis pasiruo\xc5\xa1ia gyvenimui s\xc4\x85lygomis, kai i\xc5\xa1tekli\xc5\xb3 gali tr\xc5\xabkti. Jei maisto med\xc5\xbeiag\xc5\xb3 tokiam individui augant yra pakankamai, vir\xc5\xa1ijami jo poreikiai ir vystosi nutukimas bei kitos ligos.'